Дэтхэнэми папщIэ
Урысей МВД-м Аруан районымкIэ и къудамэм балигъ мыхъуахэм я IуэхухэмкIэ и IэнатIэм и лэжьакIуэхэр Прохладнэ щIыналъэм хыхьэ Приближнэ станицэм дэт коррекционнэ школ-интернатым и гъэсэнхэм я хьэщIащ.
ФIыуэ зэхэзымых сабий 80-м щIигъу щеджэ IуэхущIапIэм иджы япэу дызыхыхьа илъэсыщIэм хабзэхъумэхэр щыIащ. ХьэщIэхэр IэнэщIтэкъым — абыхэм здашат саугъэтхэр, я гукъыдэжыр къаIэтын папщIэ концерт программэ гъэщIэгъуэни къызэрагъэпэщат. Мис абы щыгъуэ а цIыкIухэр я нэIэ щIагъэувэну мурад ящIащ.
Иджы щIэрыщIэу зэхуэзащ. Аруан щIыналъэм и хабзэхъумэхэм я жэрдэмыр Старэ Шэрэдж къуажэм дэт школхэм я еджакIуэхэм къыдаIыгъащ икIи езыхэм я ныбжь цIыкIухэм папщIэ концерт ягъэхьэзыращ. Интернатым и гъэсэнхэм я нэгур зэIухарэ IэплIэрэ гуапагъэкIэ куэдрэ зыпэплъа хьэщIэхэм къаIу-щIащ.
Фащэхэм, ягъэзэщIа лъэпкъ къафэхэм, цыджан пщащэ цIыкIум абыхэм гукъыдэжрэ дэрэжэгъуэу къахилъхьар пхуэмыIуэтэнщ. Утыкум къихьа дэтхэнэми Iэгуауэшхуэ хуаIэтащ.
КъыкIэлъыкIуэу утыкур хуит хуащIащ интернатым и гъэсэнхэм. Абыхэм макъамэм декIуу, зыIыгъыкIэ узэщIа яхэлъу къафэ дахэхэр ягъэлъэгъуащ. А цIыкIухэм фIыуэ зэрызэхамыхыр уигу къэзыгъэкIыжыр къафэмкIэ ахэр зыунэтI егъэджакIуэм яригъэлъагъухэрт.
Концерт нэужьым хьэщIэхэм сабийхэм фIыуэ ялъагъу мультфильмхэр зытет дискхэр, зэлэжьын, канцеляр, школ хьэпшып зэмылIэужьыгъуэхэр иратащ. КъищынэмыщIауэ, старэшэрэдждэсхэм къабгъэдэкI мыIэрысэхэри цIыкIухэм Iэрагъэхьащ.
Школ-интернатым и гъэсэнхэм хьэщIэхэм я гъусэу фэеплъ сурэтхэр зытрагъэхащ икIи къэнэщхъеяуэ ахэр ирагъэжьэжащ. Полицейхэм гъунэгъу дыдэ яхуэхъуа, я нэIэм щIэт цIыкIухэр къагъэгугъащ Iэмал имыIэу иджыри трагъэзэну.
УЭРДОКЪУЭ Женя.
